Hooggeregshof keur Steinhoff-skikking goed  (Argieffoto: ANA) Die hooggeregshof in Kaapstad het Maandag Steinhoff se internasionale skikking met sy skuldeisers goedgekeur. Ná jare se hofgedinge en onderhandelinge het die hof binne 30 minute die groen lig gegee vir die skikking van nagenoeg R25 miljard. Derduisende eisers eis meer as R100 miljard in vergoeding. Die skikking sal ŉ gedeelte van elke eis dek, indien die eisers hul afsonderlike regsgedinge terugtrek. Die Nederlandse been van Steinhoff se skikking is in September goedgekeur. ŉ Reuseskandaal het Steinhoff in 2017 getref toe die maatskappy ondersoek is vir beweerde bedrog en gapings van soveel as R101 miljard in sy rekeninge gevind is. Die maatskappy, gesetel in Suid-Afrika, is in Frankfurt en Johannesburg genoteer en byna 98% van sy aandeelwaarde is uitgewis nadat tientalle hofsake van aandeelhouers en sakevennote, ook voormalige voorsitter Christo Wiese, aanhangig gemaak is. Die Johannesburgse aandelebeurs het Steinhoff in Oktober 2020 met R13,5 miljoen beboet omdat hy die noteringsvereistes oortree het deur “vals en misleidende” inligting te publiseer.